H. C. ANDERSEN SAMFUNDET - ODENSE

Generalforsamling torsdag d. 15. marts 2016 på Møntergården, Odense.

Referat v/ formanden.
Generalforsamlingen var kombineret med et medlemsmøde. Foredragsholderen ved årets første møde var formanden Ejnar Stig Askgaard, der underholdt de fremmødte med sit foredrag: ”Træk i H.C. Andersens fortællekunst”. Foredraget og generalforsamlingen samlede 22 deltagere.

Niels Chr. Lind blev valgt til dirigent. Han takkede for valget, og konstaterede, at generalforsamlingen var lovligt indvarslet ved brev af 25. marts, jf. vedtægternes § 11. Herefter afvikledes generalforsamlingen i henhold til vedtægternes § 11.

a. Formandens beretning (v/ Ejnar Stig Askgaard) 

“På bestyrelsens vegne skal jeg – som vedtægterne påbyder – aflægge en beretning om virksomheden i det forgangne år, dvs. fra sidste generalforsamling til i dag. Den vil forme sig som en oversigt over vore arrangementer.
Sidste generalforsamling fandt sted 17. marts 2015 på Møntergården med tilslutning af 26 medlemmer. Forud for generalforsamlingen underholdt vort bestyrelsesmedlem Ane Grum-Schwensen fra SDU/H.C. Andersen Centret de fremmødte med sit foredrag: ”Fra strøtanke til værk – en genetisk undersøgelse af de kreative processer i den sene del af H.C. Andersens forfatterskab”. Det tankevækkende foredrag lod sig basere på den afhandling, som Ane Grum-Schwensen kort forinden i december 2014 erhvervede sin ph.d.-grad ved.
Samfundets markering af H.C. Andersens fødselsdag bestod i, at vi traditionen tro om morgenen den 2. april nedlagde en krans ved Hasselriis’ statue af digteren i H. C. Andersen-haven, hvor der også blev nedlagt kranse fra Odense By v/ borgmesteren, By- og Kulturforvaltningen samt H. C. Andersen Priskomiteen. Kl. 13:00 afholdt vi det traditionelle arrangement i H. C. Andersens Hus, med legatuddeling og kinesisk musik og en forrygende festtale af forfatteren Jens Blendstrup. Senere på dagen afholdt H. C. Andersen Priskomiteen et arrangement i Odense Teater.
Før sommerferien den 31. maj 2015 gennemførte Samfundet den årlige ekskursion – den, der måtte aflyses året før. Udflugten gjaldt Lolland, hvor vi besøgte Fuglsang Kunstmuseum, så Fuglsang Herregård, hvor Carl Nielsen yndede at opholde sig. Efter frokost besøgte vi Emil Aarestrups hus i Nysted, hvor den afgående formand, Kirsten Nor Mansø, og to andre ildsjæle tog imod os og viste os rundt. Netop som vi skulle forlade det lille museum, kom den nuværende formand Peter Abrahamsen. Han havde spillet koncert, men gav nu os alle sammen en lille intimkoncert i Aarestruphjemmets lille stue. Det var ganske fornøjeligt, men vor tidsplan skred. Vi gjorde alligevel et holdt på Falster ved Ingemann-stenen ved Torkildstrup Kirke – eller Lange Maren, som den gamle, måske ældste kirke på Falster, kaldes. Vores interesse for mindestenen over Ingemann vandt præstens interesse, og hun kom ud og hilste på os. Nina Mordhorst, som hun hedder, kunne fortælle, at hun netop havde haft koncert med Peter Abrahamsen. Så det hele slutte på sælsom vis ring, og turen gik nu hjemad. Selv om vi var frygteligt forsinkede, havde turen været meget vellykket, var der bred enighed om.  Den 10. november, på Mortens Aften, havde vi vores efterårsarrangement hvor forfatteren Lise Bostrup holdt foredrag om H.C. Andersens bouts rimés med udgangspunkt i hendes bog ”At reise i en Luftballon”. Det blev en helt munter aften, hvor vi selv sluttelig prøvede kræfter med kunsten i at rime på fast angivne rimpar.
Formandens/bestyrelsens beretning blev godkendt uden bemærkninger.

b. Fremlæggelse af revideret årsregnskab med status (v/ Ole Nielsen).
Samfundets underskud beroede på manglende kontingentsbetalinger, idet blot en tredjedel af Samfundets medlemmer havde betalt medlemskontingent. Efter påske vil kasserer og sekretær sætte sig sammen og udrede de manglende indbetalinger.

c. Forslag til virkeplan og budget for det påbegyndte år (v/ Ejnar Stig Askgaard). 
I år er det 200 år siden, H.C. Andersen far døde. Han døde den 26. april 1816, og i den anledning vil jeg på dagen holde et foredrag om H.C. Andersens far i barndomshjemmet i Munkemøllestræde. Pladsen er temmelig trang, og vi kan derfor kun være ca. 20. Det gælder derfor om at tilmelde sig. Det er således, at jeg holder to foredrag – et for museumsklubben kl 18:30 og et for H.C. Andersen samfundet kl. 20:00. Ved foredraget kl. 20:00 mødes vi ved Sct. Knuds Kirke i den lille brostensbelagte gård og bevæger os derfra til Barndomshjemmet.

Ugen efter den 3. maj har Samfundet i samarbejde med Folkeuniversitetet arrangeret en bustur i det fynske: ”I H.C. Andersens Hjulspor på Fyn”. Der er afgang fra Dannebroggade kl. 9:00 og truren går til Glorup, Broholm og Sanderumgård med professor Johs. Nørgaard Frandsen og Ane Grum-Schwensen som turguider. 
Bestyrelsen har dog besluttet at vi også indkalder til en efterårstur til sønderjyske destinationer. Solveig Brunholm præsenterede de fremmøde for to mulige rejser: Én mod Flensborg, Slesvig, Gottorp og én mod Dybbøl, Augustenborg og Gråsten. Der var flertal for turen, der holdt sig inden for landets grænser. Nærmere information vil blive tilsendt medlemmerne.

Efterårets program vil bestå af et foredrag. Vi har tænkt os at invitere Klaus Müller-Wille, professor ved Universität Zürich. Han kommer jævnligt til Danmark, så selve datoen for Klaus’ foredrag er afhængig af hans rejseplaner.
Endelig vil i sidst på året invitere Samfundets medlemmer til en tur i udstillingerne i H.C. Andersens Hus. Museet står over for ombygning, hvorfor udstillingerne vil blive taget ned i 2017 til fordel for nye installationer. Med det lille arrangement hilser vi det gamle museum farvel.
Endvidere besluttedes det, at der ikke skulle ændres ved kontingentet nuværende årlige størrelse på 200 kr. Virkeplanen godkendtes af generalforsamlingen.

d. Valg af bestyrelse og et antal suppleanter, valg af to revisorer og suppleanter for disse. 
Sidste år genvalgtes Ole Nielsen og Lars Bo Jensen og Ejnar Askgaard. Det betyder, at Ane Grum-Schwensen, Hanne Albirk og Solveig Brunholm er på valg i år. Ligeledes er der valg af revisorer, Lotte Holst og Niels Chr. Lind.
e. Andre sager.
Der diskuteredes, hvorledes man kunne hverve nye medlemmer til H.C. Andersen Samfundet. 

